12 LEĦEN IL-MALTI Quddiem fjamma titriegħed fil-lampa, Jiena qiegħda niċċassa fix-xej', Dawl safrani rifless ta' l-imgħoddi, Ħsibijieti jinġabru bil-lej'. Il-ftit dawl illi ħiereġ jitliegħeb Kollox jidher midfun f'dellijiet, U fis-satra tad-dalma fiddiena Geġwiġija jitqanqlu x-xewqiet. Għaliex qabel ma l-għajnejn jingħalqu Malli l-kesħa tinfirex ftit ftit, F'dik il-ħemda sewdiena li ssaltan Ħsibijieti jittajru fis fik… Għaliex kollox qed jidher bħal f'ħolma Forsi l-eku qadim isaħħarni It-tgedwid ta' kuruna rużarju Fin-nanniet u fl-imgħoddi jfakkarni. Forsi għax f'dawk is-snin, Poeżija, Int kont timraħ bil-ħlejju kuljum U tixxettel f'qasrija fis-setaħ Donnok għanja li tidwi u ddum. Iżda r-ritmu ta' trajbu bizzilla Bħal qtar jaqa' ġo ġarra fuħħar, Għadhom jidhru… sa tibqa' l-imħabba Tfakkar f'għada w fiż-żmien li ġà tar.